答郡中同僚賀雨
作者：蘇軾
朝代：宋

paragraphs: 水旱行十年，饑疫遍九土。
奇窮所向惡，歲歲祈晴雨。
雖非爲己求，重請終愧古。
鬼神亦知我，老病入腰膂。
何曾拜向人，此意難不許。
重雲萋已合，微潤先流礎。
蕭蕭止還作，坐聽及三鼓。
天明將吏集，泥土滿靴屨。
登城望麰麥，綠浪風掀舞。
愧我賢友生，雄篇鬬新語。
君看大熟歲，風雨占十五。
天地本無功，祈禳何足數。
渡河不入境，未若無蝗虎。
而況刑白鵝，下策君勿取。